Document ID: 32001D0524

Komisijas lēmums
(2001. gada 28. jūnijs)
par atsauču publicēšanu EN 13428:2000, EN 13429:2000, EN 13430:2000, EN 13431:2000 un EN 13432:2000 standartiem Eiropas Kopienu Oficiālajā Vēstnesī saistībā ar Direktīvu 94/62/EK par iepakojumu un izlietotu iepakojumu
(paziņots ar dokumenta numuru C(2001) 1681)
(Dokuments attiecas uz EEZ)
(2001/524/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1994. gada 20. decembra Direktīvu 94/62/EK par iepakojumu un izlietotu iepakojumu [1], un jo īpaši tās 9. panta 4. punkta otro daļu,
ņemot vērā atzinumu, ko sniegusi komiteja, kura izveidota saskaņā ar Eiropas Parlamenta un Padomes 1998. gada 22. jūnija Direktīvas 98/34/EK 5. pantu, ar ko nosaka informācijas sniegšanas procedūru tehnisko standartu un noteikumu jomā [2], kurā grozījumi izdarīti ar Direktīvu 98/48/EK [3],
tā kā:
(1) Direktīvas 94/62/EK 4. pantā noteikts, ka Komisijai jāpalīdz sekmēt iepakojuma atkritumu veidošanās aizkavēšanu, veicinot piemērotu Eiropas standartu attīstību.
(2) Direktīvas 94/62/EK 10. pantā norādīts, ka Komisija attiecīgā gadījumā veicina Eiropas standartu sagatavošanu, kas attiecas uz minētās direktīvas II pielikumā dotajām pamatprasībām.
(3) Ja iepakojumu ražo specifiskam produktam saskaņā ar saskaņotu standartu, uz kuru atsauces ir publicētas Eiropas Kopienu Oficiālajā Vēstnesī, tad iepakojumu uzskata par atbilstīgu Direktīvas 94/62/EK pamatprasībām, kā noteikts saskaņotajos standartos.
(4) Direktīvas 94/62/EK 9. pantā noteikts, ka Komisijai jānodrošina, lai tādu saskaņoto standartu atsauces, kuri atbilst direktīvā noteiktajām pamatprasībām, publicētu Eiropas Kopienu Oficiālajā Vēstnesī.
(5) Dalībvalstis publicē atsauces uz valsts standartiem, kuros iestrādāti saskaņotie standarti, uz kuriem atsauces publicētas Eiropas Kopienu Oficiālajā Vēstnesī.
(6) Eiropas Standartizācijas komiteja (CEN) atbilstīgi Komisijas saskaņā ar Direktīvu 94/62/EK tai izdotajam mandātam, apspriedusies ar komiteju, kas izveidota ar Direktīvu 98/34/EK, 2000. gadā apstiprināja piecus standartus (EN 13428:2000, EN 13429:2000, EN 13430:2000, EN 13431:2000 un EN 13432:2000). Šos standartus iesniedza Komisijai kā saskaņotos standartus.
(7) 2000. gadā, piemērojot Direktīvas 94/62/EK 9. panta 4. punktu, Beļģijā parādījās oficiāli iebildumi pret saskaņotajiem standartiem EN 13428:2000, EN 13429:2000, EN 13430:2000, EN 13431:2000 un EN 13432:2000, jo šie standarti pilnībā neatbilstot direktīvas pamatprasībām.
(8) 2000. gadā, piemērojot Direktīvas 94/62/EK 9. panta 4. punktu, Dānijā parādījās oficiāli iebildumi pret saskaņotajiem standartiem EN 13428:2000, EN 13429:2000, EN 13430:2000 un EN 13431:2000, jo šie standarti pilnībā neatbilstot direktīvas pamatprasībām.
(9) Apspriedusies ar komiteju, kas izveidota saskaņā ar Direktīvu 98/34/EK, un pārbaudījusi saskaņoto standartu EN 13428:2000, Komisija noskaidroja, ka šis standarts neatbilst tikai Direktīvas 94/62/EK II(1) pielikuma trešā ievilkuma prasībām, nevis visām minētās direktīvas pamatprasībām. Šis saskaņotais standarts attiecīgi jāpublicē Eiropas Kopienu Oficiālajā Vēstnesī ar brīdinājumu, ka tas neatbilst minētā ievilkuma prasībām.
(10) Apspriedusies ar komiteju, kas izveidota saskaņā ar Direktīvu 98/34/EK, un pārbaudījusi saskaņoto standartu EN 13429:2000, Komisija noskaidroja, ka šis standarts pilnībā neatbilst Direktīvas 94/62/EK pamatprasībām, kā norādīts Direktīvas II(2) pielikumā. Konkrēti, šis standarts neatbilst prasībām par minimālo aprites reižu vai pārvietošanas skaitu normālos paredzamās lietošanas apstākļos un nenosaka testēšanas metodi šo minimālo aprites vai pārvietošanas reižu pārbaudei. Tādējādi šo saskaņoto standartu nevar publicēt Eiropas Kopienu Oficiālajā Vēstnesī.
(11) Apspriedusies ar komiteju, kas izveidota saskaņā ar Direktīvu 98/34/EK, un pārbaudījusi saskaņoto standartu EN 13430:2000, Komisija noskaidroja, ka šis standarts pilnībā neatbilst Direktīvas 94/62/EK pamatprasībām, kā norādīts Direktīvas II(3.a) pielikumā. Konkrēti, šis standarts neatbilst pamatprasībām, kas noteic, ka iepakojumam, lai to uzskatītu par otrreizēji pārstrādājamu, jābūt ražotam, izmantojot noteiktus svara procentus otrreizēji pārstrādājamu materiālu, tā padarot iespējamu otrreizējo pārstrādi saistībā ar iepakojumam izmantoto materiālu veidu. Turklāt šis standarts neatbilst norādītajai prasībai par objektīvu atlīdzību par tādu vielu un materiālu lietošanu utilizācijā vai šķirošanā pirms pārstrādes, pārstrādes procesā vai pārstrādātajos produktos, kuras var radīt problēmas. Tādējādi šo saskaņoto standartu nevar publicēt Eiropas Kopienu Oficiālajā Vēstnesī.
(12) Apspriedusies ar komiteju, kas izveidota saskaņā ar Direktīvu 98/34/EK, un pārbaudījusi saskaņoto standartu EN 13431:2000, Komisija noskaidroja, ka šis standarts pilnībā neatbilst Direktīvas 94/62/EK pamatprasībām, kā norādīts Direktīvas II(3.b) pielikumā par iespējami zemāku sadegšanas siltumu, lai optimizētu enerģijas ieguves procesu. Turklāt šis standarts neatbilst norādītajai prasībai par objektīvu atlīdzību par tādu vielu vai materiālu lietošanu utilizācijā vai šķirošanā pirms enerģijas ieguves, kā arī pašā enerģijas ieguves procesā, kuras var radīt problēmas. Tādējādi šo saskaņoto standartu nevar publicēt Eiropas Kopienu Oficiālajā Vēstnesī.
(13) Apspriedusies ar komiteju, kas izveidota saskaņā ar Direktīvu 98/34/EK, un pārbaudījusi saskaņoto standartu EN 13432:2000, Komisija nekonstatēja, ka šis standarts pilnībā neatbilstu Direktīvas 94/62/EK pamatprasībām, kā norādīts Direktīvas II(3.c) un II(3.d) pielikumā. Tādējādi šo saskaņoto standartu publicē Eiropas Kopienu Oficiālajā Vēstnesī.
(14) Komisija lūdz CEN uzņemties uzlabot tos standartus, kuri daļēji vai pilnībā neatbilst minētās direktīvas pamatprasībām,
IR PIEŅĒMUSI ŠĀDU LĒMUMU.
1. pants
Saskaņotā standarta EN 13428:2000 atsauces ir publicētas Eiropas Kopienu Oficiālajā Vēstnesī, pielikumā noteiktajā veidā ar šādu brīdinājumu:
"Saskaņotā standarta EN 13428:2000 lietotājiem jāņem vērā, ka tas neatbilst Direktīvas 94/62/EK pamatprasībām, kā noteikts Direktīvas II(1) pielikumā."
Kad dalībvalstis publicē atsauces uz valsts standartu, kurā iestrādāts saskaņotais standarts EN 13428:2000, tās publikācijai pievieno tādu pašu brīdinājumu, kāds dots pirmajā ievilkumā.
2. pants
Saskaņoto standartu EN 13429:2000, EN 13430:2000 un EN 13431:2000 atsauces Eiropas Kopienu Oficiālajā Vēstnesī nepublicē.
3. pants
Saskaņotā standarta EN 13432:2000 atsauces publicē Eiropas Kopienu Oficiālajā Vēstnesī, kā norādīts pielikumā.
4. pants
Šis lēmums ir adresēts dalībvalstīm.
Briselē, 2001. gada 28. jūnijā

Labels: 12
7
3
20